Weermag kap Sanwu oor Zuma-verklaringPres. Jacob Zuma. Foto: Elmond Jiyane, GCIS Maroela Media het vroeër berig dat Sanwu Sondag in ŉ verklaring gesê het Zuma is nie meer geskik om sy amp te beklee nie nadat die konstitusionele hof bevind het dat hy en die Nasionale Vergadering die Grondwet verontagsaam het deur nie te voldoen aan die regstellende stappe van die openbare beskermer soos dit in haar Nkandla-verslag uitgestippel was nie. “Sanwu moedig alle lede van die samelewing, asook soldate, aan om in hul privaat hoedanigheid en tyd deel te neem aan enige wettige massaveldtogte wat eis dat Zuma sy amp moet neerlê,” het die unie gesê. Die weermag het egter teruggekap na Sanwu se verklaring en sy lede gewaarsku om nie “politieke ambisies” na te jaag nie. “Die SANDF beskou sulke optrede as opruiend en dit sal nie geduld word nie,” het die weermag gesê. Die weermag het verder gesê hy wil Suid-Afrikaners verseker dat hy ŉ niepartydige instansie is wat in ooreenstemming met die Grondwet op die been gebring is. “Die SANDF sal altyd verhewe bly bo kleinlike partypolitiek en weier om in die politieke arena ingetrek te word.” Nosiviwe Mapisa-Nqakula, die minister van verdediging en militêre veterane, het vroeër Maandag geëis dat Sanwu se Pikkie Greeff strafregtelik aangekla word oor die omstrede verklaring. “Wat ook al die politieke krisis is wat ons ervaar, daar is ŉ politieke oplossing. As hy mans en vroue in uniform mobiliseer, kom dit op ŉ coup d’état neer. ŉ Coup d’état sal nie in Suid-Afrika toegelaat word nie. Inteendeel, [Greeff] moet strafregtelik aangekla word,” het sy gesê.